
UDTALELSE
Udvalget om Beskæftigelse og Sociale Anliggender opfordrer Budgetkontroludvalget, som er korresponderende udvalg, til at optage følgende i det forslag til beslutning, det vedtager:
–	der henviser til Den Europæiske Revisionsrets årsberetning om EU-agenturerne for regnskabsåret 2024,
–	der henviser til Eurofounds konsoliderede årlige aktivitetsrapport for 2024,
–	der henviser til Cedefops konsoliderede årlige aktivitetsrapport for 2024,
–	der henviser til ETF's konsoliderede årlige aktivitetsrapport for 2024,
–	der henviser til EU-OSHA's konsoliderede årlige aktivitetsrapport for 2024,
–	der henviser til ELA's konsoliderede årlige aktivitetsrapport for 2024,
<RepeatBlock-Dec>Generelle bemærkninger
1.	giver udtryk for sin tilfredshed med, at Den Europæiske Revisionsret (Revisionsretten) har erklæret, at de transaktioner, der ligger til grund for årsregnskabet for Det Europæiske Institut til Forbedring af Leve- og Arbejdsvilkårene (Eurofound), Det Europæiske Arbejdsmiljøagentur (EU-OSHA), Det Europæiske Center for Udvikling af Erhvervsuddannelse (Cedefop), Det Europæiske Erhvervsuddannelsesinstitut (ETF) og Den Europæiske Arbejdsmarkedsmyndighed (ELA) for regnskabsåret 2024, generelt er lovlige og formelt rigtige, og at regnskabet giver et retvisende billede af agenturernes finansielle stilling pr. 31. december 2024;
2.	påskønner det arbejde af høj kvalitet, der udføres af de agenturer, som arbejder inden for beskæftigelse, sociale anliggender og inklusion, og fremhæver de fem agenturers betydning, autonomi og merværdi inden for deres ekspertiseområde; glæder sig over det fortsatte og voksende samarbejde mellem de fem agenturer og deres tættere samarbejde med andre EU-organer, som øger kohærensen og komplementariteten, samtidig med at overlapninger undgås; glæder sig desuden over, at dette samarbejde er blevet mere struktureret og har resulteret i flere fælles initiativer; noterer sig Kommissionens evaluering i 2024 af de fire EU-agenturer Eurofound, Cedefop, ETF og EU-OSHA, som viser et mere effektivt samarbejde mellem agenturerne og en højere grad af sammenhæng mellem dem; glæder sig over den fælles handlingsplan, der fastlægger de foranstaltninger, som de fire agenturer vil træffe i fællesskab for at følge op på anbefalingerne i evalueringen;
3.	opfordrer Kommissionen til at gøre bedre brug af agenturernes ekspertise og analytiske kapacitet inden for beskæftigelse og sociale anliggender og understreger, at det vil øge koordineringen og den effektive anvendelse af Unionens budgetmidler, hvis man støtter sig til deres interne viden; fremhæver det uudnyttede potentiale til at levere specifikke, relevante oplysninger og produkter af samme kvalitet som eksterne konsulenter, når deres mandater giver mulighed for det;
4.	noterer sig Revisionsrettens bemærkninger om agenturerne, der omhandler mangler med hensyn til procedurerne for offentlige udbud, forvaltnings- og kontrolsystemer og budgetforvaltning, og at svagheder i forbindelse med offentlige udbud fortsat er den største kilde til regelstridige betalinger;
5.	anerkender, at konsekvenserne af de usædvanligt høje inflationsrater i 2022 og 2023 sammen med stigende personale-, forsynings- og serviceomkostninger i betydelig grad har reduceret andelen af midler, der var til rådighed til operationelle kerneaktiviteter i 2024; bemærker, at denne situation, navnlig for agenturer med mandater, der bliver udvidet, risikerer at underminere deres evne til at kunne udføre deres opgaver effektivt; understreger, at det er vigtigt at beskytte agenturernes forretningskontinuitet ved regelmæssigt at foretage en vurdering af, om deres aktionsbudgetter er tilstrækkelige, for at sikre, at de står i rimeligt forhold til agenturernes opgaver, og at de har et tilstrækkeligt antal medarbejdere; anerkender, at agenturernes fleksibilitet til at tilpasse sig skiftende omstændigheder har hjulpet dem med at opfylde deres mandater på trods af nedskæringer i aktionsbudgetterne; minder om, at en udvidelse af mandaterne samtidig må understøttes af tilstrækkelige finansielle midler;
6.	understreger, at det er vigtigt, at alle agenturer fortsat forpligter sig til at integrere miljøansvar i deres aktioner og beslutningstagning; glæder sig over, at de agenturer, der endnu ikke har indført et formelt miljøledelsessystem, har taget yderligere skridt til at indføre et sådant system;
7.	minder om, at horisontale principper såsom ligestilling mellem kønnene bør være en integreret del af agenturernes budgettering, aktioner, politikker og programmer: glæder sig over deres indsats i denne henseende; opfordrer til, at der indføres en omfattende kønsbudgettering med henblik på at overvåge og måle kønsrelaterede budgetbevillinger;

Det Europæiske Institut til Forbedring af Leve- og Arbejdsvilkårene (Eurofound)
8.	påskønner instituttets fortsatte arbejde af høj kvalitet med at øge og udbrede viden og levere evidensbaseret ekspertise til støtte for udviklingen af mere velfunderede sociale og beskæftigelses‑ og arbejdsrelaterede politikker i Europa; værdsætter i høj grad dets ekspertise inden for emner, der er relevante for den europæiske søjle for sociale rettigheder, herunder direktiverne om gennemsigtige og forudsigelige arbejdsvilkår, om balance mellem arbejdsliv og privatliv for forældre og omsorgspersoner, om passende mindstelønninger, om forbedring af arbejdsvilkårene for platformsarbejde og om løngennemsigtighed, samt den europæiske børnegaranti; glæder sig over Eurofounds vigtige forskning på politikrelevante områder, herunder dets arbejde i 2024 med hhv. økonomisk uoverkommelige og utilstrækkelige boliger i Europa, passende mindstelønninger, fattigdom, indkomstulighed og middelklassen, mangel på arbejdskraft og den politiske dimension af social samhørighed i Europa; glæder sig over Eurofounds deltagelse i valgkampagnen forud for valget til Europa-Parlamentet for at øge bevidstheden om betydningen af at stemme;
9.	glæder sig over Revisionsrettens positive udtalelse om instituttets årsregnskab og anmoder instituttet om at tage fat på Revisionsrettens anbefalinger;
10.	fremhæver fremførselsniveauet på 15,1 % for ikke-opdelte bevillinger, som viser et fortsat problem, trods et fald i forhold til det foregående år, og noterer sig instituttets præcisering af sondringen mellem planlagte og ikkeplanlagte fremførsler, idet førstnævnte er knyttet til flerårige projekter og ikke skaber budgetmæssig usikkerhed; tilskynder agenturet til at fortsætte sine bestræbelser på at reducere niveauet af ikkeplanlagte fremførsler yderligere i de kommende år;

Det Europæiske Arbejdsmiljøagentur (EU-OSHA)
11.	påskønner agenturets aktiviteter med henblik på at udvikle, indsamle og levere pålidelige og relevante oplysninger, analyser og værktøjer til at fremme viden, skabe øget bevidsthed og udveksle oplysninger om sikkerhed og sundhed på arbejdspladsen, der også bidrager til udviklingen af EU-lovgivning på dette område; værdsætter oplysninger og god praksis, der har til formål at fremme sunde og sikre arbejdspladser i Europa, navnlig dets arbejde inden for sundhedssektoren og sektoren for social omsorg og psykosociale risici på arbejdspladsen; minder om betydningen af sikkerhed og sundhed på arbejdspladsen, som ikke må bringes i fare af øget inflation og øgede leveomkostninger; opfordrer alle EU-agenturer til at leve op til de højeste standarder for sikkerhed og sundhed på arbejdspladsen; glæder sig over resultaterne i 2024, herunder offentliggørelsen af arbejdsmiljøoversigter om hjerte-kar-sygdomme og psykosociale risici, fremskridt inden for forskning i sundheds- og socialsektoren og afslutningen af feltarbejdet i forbindelse med den europæiske virksomhedsundersøgelse af nye arbejdsmiljørisici og risici i fremvækst og nye OiRA-værktøjer;
12.	glæder sig over agenturets performance i 2024, idet det har opnået en budgetgennemførelse på 99 % og en gennemførelse af arbejdsprogrammet på 93 %; noterer sig den nye strategi, som EU-OSHA vedtog i slutningen af 2024, og som sikrer, at dets tjenester er i stand til at reagere på nye behov og udfordringer på området; fremhæver agenturets vigtige rolle med hensyn til at levere data til andre forskningstjenester såsom EPRS;
13.	glæder sig over Revisionsrettens positive udtalelse om agenturets årsregnskab og anmoder agenturet om at tage sig af Revisionsrettens bemærkninger, navnlig vedrørende forvaltning og kontrolsystemer;
14.	bemærker med bekymring det høje fremførselsniveau på 22,6 %, som er forbedret i forhold til det foregående år, men stadig ligger et godt stykke over benchmarket på 15 %; minder om, at de gentagne høje fremførselsniveauer undergraver budgetprincippet om etårighed; noterer sig agenturets præcisering, således at der skelnes mellem planlagte og ikkeplanlagte fremførsler, hvor førstnævnte er knyttet til flerårige projekter og ikke skaber budgetmæssig usikkerhed; glæder sig over de foranstaltninger, som EU-OSHA har truffet for at styrke sin budgetplanlægningsproces, og tilskynder agenturet til at fortsætte sine bestræbelser på at reducere niveauet af ikkeplanlagte fremførsler yderligere i de kommende år;
15.	anerkender med tilfredshed de fremskridt, som EU-OSHA har gjort for at mindske forekomsten af forsinkede betalinger i forhold til 2023 ved at gennemføre en handlingsplan;

Det Europæiske Center for Udvikling af Erhvervsuddannelse (Cedefop)
16.	påskønner Cedefops forskning, analyser og tekniske ekspertise inden for erhvervsuddannelse, kvalifikationer og politikker for færdigheder; glæder sig over dets resultater i 2024, herunder udvidelsen af dets portefølje af viden om færdigheder, støtte til inklusion og analyse af den vigtigste udvikling inden for erhvervsuddannelsespolitikker i medlemsstaterne; fremhæver navnlig den første EU-dækkende undersøgelse af AI-færdigheder og lanceringen af "Labour and Skills Shortage Index" (CLSSI) og "Short-Term Anticipation of Skill Trends" (STAS); 
17.	glæder sig over Revisionsrettens positive udtalelse om agenturets årsregnskab og anmoder agenturet om at tage sig af Revisionsrettens bemærkninger, navnlig vedrørende stigningen i andelen af forsinkede betalinger sammenlignet med 2023;
18.	roser Cedefop for dets eksemplariske gennemførelsesgrad for forpligtelsesbevillinger (100 %) og betalingsbevillinger (98,89 %), der viser en optimal anvendelse af de ressourcer, Cedefop har fået tildelt;
19.	opfordrer Cedefop til straks at ændre sine interne regler for at sikre, at græske udstationerede nationale eksperter, der skal flytte til Thessaloniki, er berettiget til dagpenge i overensstemmelse med princippet om ligebehandling;

Det Europæiske Erhvervsuddannelsesinstitut (ETF)
20.	påskønner instituttets bidrag til at styrke den menneskelige kapital i EU's nabolande, samtidig med at det ofte opererer i en udfordrende geopolitisk kontekst; anerkender dets centrale rolle med hensyn til at forbedre beskæftigelsesegnetheden gennem reformer inden for uddannelse, erhvervsuddannelse, færdigheder, livslang læring og arbejdsmarkedssystemer; påskønner dets fokus på den grønne og den digitale omstilling og foregribelse, udvikling og validering af færdigheder som horisontale anliggender; bemærker, at 2024 var året, hvor instituttet havde 30-års jubilæum og fejrede tre årtiers ekspertise og partnerskab med hensyn til at fremme inkluderende og effektiv uddannelse og kompetenceudvikling;
21.	glæder sig over Revisionsrettens positive udtalelse om instituttets årsregnskab og anmoder ETF om at tage sig af Revisionsrettens bemærkninger, navnlig vedrørende stigningen i andelen af forsinkede betalinger sammenlignet med 2023;
22.	noterer sig ETF's korrigerende foranstaltninger for at afhjælpe de uregelmæssigheder, der er konstateret i forbindelse med offentlige udbudsprocedurer fra tidligere års revisioner;
23.	fremhæver ETF's fremskridt med hensyn til at forbedre kønsbalancen, idet kvinder nu udgør 57 % af lederne, og anerkender bestræbelserne på at forbedre den geografiske balance;

Den Europæiske Arbejdsmarkedsmyndighed (ELA)
24.	påskønner myndighedens arbejde for at bistå medlemsstaterne og Kommissionen med at sikre en retfærdig og effektiv håndhævelse af Unionens regler om arbejdskraftmobilitet og koordinering af sociale sikringsordninger, herunder ved at støtte 117 fælles samordnede inspektioner i 2024, med at fremme effektiv arbejdskraftmobilitet i Europa gennem aktiviteter inden for rammerne af Det Europæiske Arbejdsformidlingsnet (Eures) og med gennem uddannelse og oplysningskampagner, navnlig #FairHORECAinEU og #Road2FairTransport, at skabe bevidsthed om arbejdstageres og arbejdsgiveres rettigheder og pligter i mobile sektorer, hvilket gør det lettere for borgere og virksomheder at drage fordel af det indre marked; glæder sig over, at myndigheden gik ind i sit første år med fuld operationel kapacitet i 2024, hvilket gjorde det muligt for den at gennemføre sit mandat fuldt ud på tværs af alle aktivitetsområder;
25.	roser agenturet for at have gennemført 95 % af sin årlige arbejdsplan, samtidig med at det øgede sine aktiviteter betydeligt i forhold til det foregående år, herunder en stigning på 54 % i samordnede og fælles inspektioner; opfordrer til, at der ydes yderligere støtte til ELA, herunder finansielle midler, for at sikre dens merværdi for de nationale håndhævende myndigheder og sætte den i stand til at indlede og gennemføre undersøgelser af grænseoverskridende sager på eget initiativ;
26.	giver udtryk for sin tilfredshed med Revisionsrettens generelt positive udtalelse om myndighedens regnskab; bemærker dog, at Revisionsretten afgav en erklæring med forbehold om betalingernes lovlighed og formelle rigtighed, lige som den gjorde det i 2023; 
27.	noterer sig i den forbindelse Revisionsrettens forbehold vedrørende betalinger på i alt 2,6 mio. EUR, som blev foretaget i 2024, hvilket svarer til 5,7 % af de samlede betalingsbevillinger og overstiger væsentlighedstærsklen; påpeger, at disse betalinger var knyttet til en kontrakt tildelt gennem et offentligt udbud, der tidligere blev vurderet som regelstridig i 2022-beretningen (2,2 mio. EUR), samt til konstaterede mangler i den forudgående kontrol på kontraktgennemførelsesområdet (0,4 mio. EUR);
28.	anerkender de fremskridt, der er gjort med at nedbringe antallet af midlertidigt ansatte (udstationerede nationale eksperter og vikarer) siden 2022, hvor de udgjorde 58 % af arbejdsstyrken; beklager imidlertid, at andelen af dem fortsat var høj, nemlig 47 % i både 2023 og 2024; tilskynder ELA og Kommissionen til fortsat at øge andelen af fastansat personale ved at skabe mulighed for at konvertere stillinger som udstationerede nationale eksperter til stillinger som midlertidigt ansatte;
29.	bemærker med tilfredshed, at myndigheden i 2024 reducerede sit fremførselsniveau til 15 %, hvilket afspejler en forbedret budgetgennemførelse og finansiel planlægning; noterer sig visse mangler i budgetforvaltningen, såsom morarenter på 11,8 % af betalingsanmodningerne og fejlagtig bogføring af en budgetændring på 266 861 EUR;

Konklusion
30.	anmoder agenturerne og Kommissionen om hurtigst muligt at gennemføre alle Revisionsrettens udestående anbefalinger;
31.	anbefaler på grundlag af de foreliggende oplysninger, at der meddeles decharge til de administrerende direktører for Eurofound, EU-OSHA, Cedefop, ETF og ELA for gennemførelsen af myndighedernes budget for regnskabsåret 2024.</RepeatBlock-Dec>

	1. Interesserepræsentanter, der er omfattet af anvendelsesområdet for den interinstitutionelle aftale om et obligatorisk åbenhedsregister

	Det Europæiske Arbejdsmiljøagentur

	Det Europæiske Erhvervsuddannelsesinstitut

	Den Europæiske Arbejdsmarkedsmyndighed

	Det Europæiske Center for Udvikling af Erhvervsuddannelse

	Det Europæiske Institut til Forbedring af Leve- og Arbejdsvilkårene


Ordføreren for udtalelsen har udarbejdet ovenstående liste på eget ansvar.
Når fysiske personer er identificeret på listen ved deres navn, deres funktion eller begge, erklærer ordføreren for udtalelsen at have forelagt de pågældende fysiske personer Europa-Parlamentets databeskyttelsesmeddelelse nr. 484 (https://www.europarl.europa.eu/data-protect/index.do), hvori de gældende betingelser for behandling af deres personoplysninger og rettighederne forbundet med denne behandling er fastlagt.







<PathFdR>AD\1334122DA.docx</PathFdR>		PE<NoPE>777.054</NoPE><Version>v02-00</Version>
DA	Forenet i mangfoldighed	DA
PE<NoPE>777.054</NoPE><Version>v02-00</Version>	2/11	<PathFdR>AD\1334122DA.docx</PathFdR>
DA
<PathFdR>AD\1334122DA.docx</PathFdR>	11/11	PE<NoPE>777.054</NoPE><Version>v02-00</Version>
		DA
[bookmark: ProcPageAD]OPLYSNINGER OM VEDTAGELSE I RÅDGIVENDE UDVALG
	Dato for vedtagelse
	28.1.2026
	
	
	

	Resultat af den endelige afstemning
	+:
–:
0:
	35
6
5




[bookmark: RollCallPageAD]ENDELIG AFSTEMNING VED NAVNEOPRÅB I RÅDGIVENDE UDVALG
	35
	+

	NI
	Branislav Ondruš

	PPE
	Pascal Arimont, Andrzej Buła, David Casa, Henrik Dahl, Gheorghe Falcă, Sérgio Humberto, Martine Kemp, Miriam Lexmann, Jagna Marczułajtis-Walczak, Eleonora Meleti, Giusi Princi, Dennis Radtke, Liesbet Sommen, Romana Tomc

	Renew
	Hristo Petrov, Jana Toom, Brigitte van den Berg

	S&D
	Francisco Assis, Gabriele Bischoff, Vilija Blinkevičiūtė, Vivien Costanzo, Johan Danielsson, Marit Maij, Aodhán Ó Ríordáin, Evelyn Regner, Rosa Serrano Sierra, Raffaele Topo

	The Left
	Li Andersson, Konstantinos Arvanitis, Per Clausen, Kathleen Funchion, João Oliveira

	Verts/ALE
	Katrin Langensiepen, Maria Ohisalo



	6
	-

	ESN
	Christine Anderson, Petar Volgin

	PfE
	Jaroslav Knot, Margarita de la Pisa Carrión, Pál Szekeres, Séverine Werbrouck



	5
	0

	ECR
	Elena Donazzan, Chiara Gemma, Marlena Maląg, Francesco Torselli, Mariateresa Vivaldini



Tegnforklaring:
+	:	for
-	:	imod
0	:	hverken/eller



<PathFdR>AD\1334122EN.docx</PathFdR>		PE<NoPE>777.054</NoPE><Version>v02-00</Version>
EN	United in diversity	EN
image1.png




